K Ronaldovi sa pridali ďalší hráči a svoj postoj k reklamným partnerom ukazujú pred kamerami.
BUDAPEŠŤ 18. júna – Keď portugalská hviezda Cristiano Ronaldo v pondelok na tlačovej konferencii odstránil dve fľaše Coca-Coly zo záberov kamier, netušil, že ho budú nasledovať ďalší hráči. Zatiaľ čo Ronaldo odporučil piť vodu miesto sladeného nápoja, v utorok mal francúzsky stredopoliar Pogba problém s pivom. Fľašu Heinekenu odsunul na znak toho, že je zase praktizujúci moslim. Pivo na stole bolo nealkoholické, futbalistovi zrejme prekážal samotný výrobca piva.
V stredu zase Talian Locatelli opäť Coca-Colu nahradil vodou. Coca-Cola je pritom hlavným sponzorom podujatia. Do celej záležitosti sa tak zamiešala aj UEFA, ktorá hráčom pripomenula ich podpísané zmluvy. "UEFA pripomína tímom, že sponzorské partnerstvá sú neoddeliteľnou súčasťou usporiadania turnaja a zabezpečenia rozvoja futbalu v Európe pre mládež aj ženy," oznámili podľa BBC vo štvrtok organizátori.
Hráči majú podpísané zmluvy so svojimi domácimi federáciami a podmienky musia dodržiavať. Riaditeľ turnaja Martin Kallen uviedol, že môžu pristúpiť aj k disciplinárnym trestom. Nebudú však pokutovať konkrétnych hráčov, ale ich národné federácie. Je to potom na nich, ako si to so svojimi hráčmi vysporiadajú.
Po tom, čo Ronaldo v pondelok posunul fľaše Coca-Coly a video sa veľmi rýchlo rozšírilo do sveta, hodnota spoločnosti klesla o 4 miliardy dolárov.
Z celej situácie vznikajú prvé vtipy medzi samotnými hráčmi. Ukrajinsky futbalista Yarmolenko na svojej tlačovej konferencii, naopak, vyskladal všetky fľaše Coca-Coly aj Heinekenu pred seba a dosť sa na tom zabával. "Prosím, Coca-Cola, Heineken, kontaktujte ma!"